
Սիրելի՛ հայորդիներ որ ի Լիբանան,
	«Հայաստան» Համահայկական Հիմնադրամի Լիբանանի Գործադիր Մարմինը այս տարի եւս կը հրաւիրէ լիբանանահայութիւնը իր մաս-նակցութիւնը բերելու մեր հայրենիքին` Հայաստանի եւ Արցախի զար-գացման կենսական բնագաւառին։
	Հայրենիքը կը շինուի հայուն միտքով եւ բազուկով ու կը պահ-պանուի հայուն ուժով եւ արիւնով։ Աշխարհասփիւռ հայութիւնը իր հայրենանուէր անքակտելի պատկանելիութիւնը կ՚արտայայտէ աշխա-տանքով եւ ի պահանջել հարկին` նահատակութեամբ։ Մեր պատմութիւնը լեցուն է հայրենիքի կերտման եւ պաշտպանութեան բազմաթիւ ներշնչիչ դրուագներով, ուր մանաւանդ ընդգծուած է մեր ժողովուրդին հաւաքական ներկայութիւնը։ Այսօր եւս նո՛յն մարտահրաւէրին դիմաց կը գտնուինք եւ նոյն նախանձախնդրութեամբ մեր ԱՅՈ՛-ն կ՚ըսենք մեր որդիական նիւթա-բարոյական զօրակցութիւնը արտայայտելով Հայաստանի եւ Արցախի հանդէպ։ 
Իւրաքանչիւր հայորդի, անձնազոհութեան սկզբունքէն մղուած, պարտաւոր է «Հայաստան» Համահայկական Հիմնադրամի «Բերքառատ Արցախ» ծրագիրը սեփականացնելու, եւ, լիբանանահայութեան պարա-գային, ասոր կցելու «Փոխենք ներկան` կերտելու ապագան» կարգախօսը` Սպիտակի երկրաշարժի 30-ամեակի յամեցող սպիները դարմանելու համար մեր հայրենակիցներուն նորակառոյց բնակարաններ նուիրելու կոչին վեհանձնօրէն ընդառաջելով, նոյնիսկ երբ մեր ընկերակա-տնտե-սական վիճակը այնքան ալ փայլուն չէ։ 
Լիբանանահայութիւնը յաւելեալ դրդապատճառ մը եւս ունի «Հա-յաստան» Համահայկական Հիմնադրամի Լիբանանի Գործադիր Մար-մինի առաջադրած Գիւմրիի շրջանին մէջ չորս ընտանիք նոր բնակա-րաններով օժտելուն մասնակցելու, որովհետեւ մեզ կանխող անմիջական սերունդը եւս, մօտաւոր անցեալին, որպէս Հայկական Ցեղասպանութենէն վերապրող, խեղճ պայմաններ դիմագրաւելով թիթեղաշէն խրճիթներու մէջ ապրեցաւ եւ իր ճակտի քրտինքով քարաշէն եկեղեցի, դպրոց, ակումբ ու տուն կառուցեց եւ մեզի կտակեց։ 
Ականջալուր մեր մեծ ծնողներուն մշտահունչ ձայնին, եկէ՛ք հայուն վայել յանձնառութեամբ ընդառաջենք հայրենիքի յարաճուն շինութեան եւ առաւել ծաղկման` մեր երազած հայրենիքը ունենալու հեռանկարին հաւատարմութեամբ։ 

         Նարեկ Արքեպիսկոպոս
         Առաջնորդ Լիբանանի Հայոց

